NARIADENIE KOMISIE (ES) č. 469/2005
z 23. marca 2005
o pokračovaní predbežného dohľadu Spoločenstva nad dovozmi určitých železných a oceľových výrobkov pochádzajúcich z niektorých tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3285/94 z 22. decembra 1994 o spoločných pravidlách dovozu, ktorým sa zrušuje nariadenie (ES) č. 518/94 (1), najmä na jeho článok 11.
so zreteľom na nariadenie Rady (ES) č. 519/94 zo 7. marca 1994 o spoločných pravidlách dovozu z určitých tretích krajín, ktorým sa zrušujú nariadenia (EHS) č. 1765/82, (EHS) č. 1766/82 a (EHS) č. 3420/83 (2), najmä na jeho článok 9,
po porade s poradnými výbormi,
keďže:
(1)
Nariadením (ES) č. 76/2002 (3) Komisia zaviedla predbežný dohľad Spoločenstva o dovoze určitých železných a oceľových výrobkov pochádzajúcich z niektorých tretích krajín. Toto nariadenie bolo naposledy zmenené a doplnené nariadením Komisie (ES) č. 1337/2002 (4) o rozšírení pôsobnosti dohľadu a nariadením Komisie (ES) č. 2385/2002 (5).
(2)
Štatistiky zahraničného obchodu Spoločenstva nie sú dostupné v obdobiach stanovených nariadením Komisie (ES) č. 1917/2000 (6).
(3)
Napriek tomu, že od zavedenia dohľadu v roku 2002 sa situácia zmenila, nedávny vývoj na svetovom trhu s oceľou poukázal na potrebu spoľahlivého a rýchleho informačného systému o dovoze Spoločenstva v budúcnosti.
(4)
Od roku 2003 je čínsky trh vedúcou silou vo zvýšenom dopyte po oceľových výrobkoch. Výrobná kapacita Číny sa však zvyšuje veľmi rýchlym tempom. Produkcia surovej ocele vzrástla zo 129 miliónov ton v roku 2000 na 270 miliónov ton v roku 2004, čo predstavuje nárast na svetovom podiele z 15,4 % na 26,2 % za rovnaké obdobie, a po pridaní ďalších výrobných kapacít by kapacita Číny mohla v roku 2005 vzrásť až na 300 miliónov ton. Dovoz do Číny v roku 2003 predstavoval približne 37 miliónov ton a v roku 2004 približne 29 miliónov ton. Vývoz v tých istých rokoch predstavoval približne 7 miliónov ton a 14 miliónov ton. Čistý vývoz teda klesol približne z 30 miliónov ton v roku 2003 na 15 miliónov ton v roku 2004, čo znamená, že zvyšných 15 miliónov ton bolo v ponuke a muselo nájsť iné odbytisko. Dá sa očakávať, že tento vývoj v znižovaní dovozu a vo zvyšovaní vývozu bude v Číne pokračovať, čo znamená, že Čína bude na svetový trh uvoľňovať zvýšené množstvo oceľových výrobkov, ktoré budú musieť nájsť iné odbytisko.
(5)
Nedávne štatistiky o dovoze týkajúce sa štyroch hlavných skupín výrobkov, konkrétne plochých výrobkov, dlhých výrobkov, rúr a rúrok a polotovarov preukazuje ročný nárast medzi rokmi 2002 a 2003 v priemere celkovo 9 %, no pri dlhých výrobkoch je 23 % a pri polotovaroch 43 %. Podobne, ak zoberieme 10-mesačné obdobie od januára do októbra, percentuálny nárast medzi rokmi 2003 a 2004 sa pohyboval v rozmedzí od 3,4 % do 58,5 %, v závislosti od skupiny výrobkov.
(6)
Analýza prvých troch štvrťrokov roku 2004 naznačuje ďalší stúpajúci trend, ktorý sa prejavil v danom období, pričom hodnoty sa pohybujú od 26,7 % do 52 %, no čísla za mesiac október toho istého roku poukazujú na urýchlenie tohto trendu.
(7)
Navyše ceny na trhu Spoločenstva, ktorý v roku 2003 zaostával za trhom USA, sa stali jednými z najvyšších na svete. Toto pravdepodobne pritiahne čoraz väčšiu pozornosť zo strany vývozcov tretích krajín.
(8)
Okrem toho, štatistiky o zamestnanosti výrobcov v EÚ ukazujú značný pokles, keďže zamestnanosť poklesla zo 414 500 ľudí v roku 2000 na 404 700 ľudí v roku 2001, 390 200 ľudí v roku 2002, 383 800 ľudí v roku 2003 a 375 900 ľudí v roku 2004, čo je pokles okolo 10 % za 4 roky.
(9)
Na základe nedávnych trendov v dovoze oceľových výrobkov, nedávneho vývoja na čínskom trhu, zrýchleného tempa vo zvýšenom dovoze, veľmi vysokých cien oceľových výrobkov na trhu v EÚ a značných strát pracovných miest v poslednom období, ohrozenie spôsobiť ujmu vývozcom Spoločenstva na účely článku 11 nariadenia (ES) č. 3285/94 sa preto považuje za reálne.
(10)
Preto záujmy Spoločenstva vyžadujú, aby dovoz určitých oceľových výrobkov bol aj naďalej pod predbežným dohľadom Spoločenstva s cieľom zabezpečiť presné štatistické informácie umožňujúce rýchlu analýzu trendov v oblasti dovozu. Ak berieme do úvahy očakávaný vývoj uvedený vyššie, je vhodné, aby tento systém pokračoval do 31. decembra 2006.
(11)
Je žiaduce, aby toto nariadenie nadobudlo účinnosť dňom jeho uverejnenia, aby údaje mohli byť čo najskôr zhromaždené,
PRIJALA TOTO NARIADENIE:
Článok 1
Nariadenie (ES) č. 76/2002, upravené nariadeniami 1337/2002 a 2385/2002, sa mení a dopĺňa takto: V článku 6 sa výraz „31. marec 2005“ nahrádza výrazom „31. december 2006“.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. marca 2005